Objektet e konfiskuara nga shteti, për shkak të mungesës së lejes për ndërtim, do të nxirren në ankand dhe do të shiten me vlerën reale të tregut, në kohën që janë konfiskuar.
Kështu thuhet në një draft që ka publikuar për konsultim publik, Ministria e Financave dhe Ekonomisë, për administrimin e objekteve të konfiskuara dhe rishitjen e tyre.
Forma të tjera të shitjes së objektit do të jenë edhe kalimi në favor të subjekteve që kanë të drejtën e parablerjes. Shteti e kalon pronën tek blerësi vetëm pasi është konfirmuar pagesa për 30 ditë.
Në projektligji përmendet dhe themelimi i një njësie që do të quhet Komisioni i Objekteve të Konfiskuara, pranë Agjencisë së Kadastrës, i cili jep vendimet për konfiskim të objektit dhe cakton detyrat për çdo autoritet tjetër në proceset pasuese.
Fondet e përfituara nga programi i shitjes së objekteve të konfiskuara kalojnë në fondin e veçantë të objekteve të konfiskuara dhe përdoren me vendim të Komisionit i cili i kalon më pas në një llogari në Bankën qendrore.
Aty do të shkojnë paratë nga shitja e objekteve të konfiskuara, financime të jashtme dhe një pjesë nga buxheti i shtetit.
Me kërkesë të njësisë së zbatimit, që mund të jetë çdo autoritet që Komisioni apo Këshilli i Ministrave udhëzon apo me kërkesë të autoriteteve publike, entit të banesave, njësive vendore, Komisioni mund të miratojë administrimin /përdorimin/shfrytëzimin e objekteve të konfiskuara apo pjese të tyre, për qëllime të nevojës së strehimit social apo për interes publik.
Asnjëra nga autoritetet që do të ekzekutojë proceset e parashikuara në ligj, nuk merr përsipër detyrimet e tjera që lindin nga kontrata e sipërmarrjes, apo çdo aktmarrëveshje e lidhur midis pronarëve të truallit dhe zhvilluesit/ndërtuesit përpara kohës së konstatimit të paligjshmërisë në zhvillim/ndërtim.
Autoriteti përfitues i konfiskimit i autorizuar nga Ministria, FSHZH apo njësia zbatuese, përjashtohen nga të gjitha tarifat e aplikimit për leje zhvillimi dhe ndërtimi, nga polica e sigurimit, pagesat për shërbimet kadastrale si dhe nga pagesa e taksës së ndikimit në infrastrukturë për marrjen e lejeve të ndërtimit sipas këtij ligji dhe akteve nënligjore në zbatim të tij.
Institucionet përgjegjëse për zbatimin e ligjit në rast miratimi janë Këshilli i Ministrave; Komisioni i Objekteve të Konfiskuara, Ministria përgjegjëse për pronën shtetërore(Financa), Agjencia e Zhvillimit të Territorit; Agjencia Shtetërore e Kadastrës;Autoriteti /enti publik në cilësinë e Njësisë së Zbatimit.
Deri në fund të vitit 2022 dhjetra prona janë konfiskuar si shtesa apo subjekte të tëra pa leje, bazuar në vendimin e qeverisë në shtator të të njëjtit vit.
Zv/Kryeministrja dhe Ministrja e Infrastrukturës dhe Energjisë Blinda Balluku do të deklaronte se në mbledhjen e qeverisë kishte kaluar një vendim "Për rregullat për konfiskimin për interes publik për ndërtimet pa leje me qëllim fitimi" i cili , ka të bëjë me të gjitha ndërtesat pa leje ose për ndërtimin e shtesave mbi lejet që janë dhënë nga Bashkitë.
Atëherë, u tha se objektet e konfiskuara do të shkonin për strehim social apo rishitje zhvilluesit, pasi ai të përfundonte legalizimin, por jo nxjerrjen në ankand.
Bëhuni pjesë e Zoom.al 👇👇
Related Posts
None found